Gymnázium Dominika Tatarku (Považská Bystrica)

Gymnázium Dominika Tatarku v Považskej Bystrici je jednou z troch pilotných škôl na Slovensku, ktoré overujú nové kurikulum gymnaziálneho vzdelávania. Nový školský vzdelávací program je zameraný na rozvoj tých kľúčových kompetencií, ktoré budú absolventi potrebovať na osobný rozvoj, spoločenské začlenenie a zamestnanosť. K týmto kľúčovým kompetenciám patrí aj digitálna a komunikatívna kompetencia.
História školy.
Jedenásťročná stredná škola (1953-61).
Jedenásťročná stredná škola bola založená 1. septembra 1953. Jedna trieda bola vytvorená zo žiakov 10. triedy, ktorí absolvovali predchádzajúci ročník štúdia v Púchove a Žiline. Títo žiaci boli aj prvými maturantmi školy v roku 1954/1955.
Škola sídlila na dnešnej Štefánikovej ulici, v roku 1957 ju premiestnili do priestorov na Školskej ulici č. 10 (terajšia 3. ZŠ). V nasledujúcich rokoch bolo vždy v dvoch paralelných triedach 70-80 absolventov denného štúdia a niekoľko desiatok absolventov večerných a abiturientských kurzov.
Stredná všeobecno-vzdelávacia škola (1961-69).
Škola bola lokalizovaná na Školskej ulici č. 10, odkiaľ bola v roku 1963 presťahovaná na Školskú č. 8, t. j. do súčasných priestorov. V škole študovali 2-3 paralelné triedy a boli otvárane aj abiturientské kurzy a triedy Strednej školy pre pracujúcich. Od roku 1966 pravidelne maturovali 4 triedy.
Hoci v školskom roku 1964/1965 sa uskutočnila modernizácia učební, škola stále zápasila s nedostatkom priestorov. Bol vypracovaný aj projekt novej budovy, k realizácii však nedošlo. V 70. rokoch sa realizovala výstavba 4 tried z drevopanelu na školskom dvore, ktorá slúži dodnes (v súčasnosti sa v nej učia aj žiaci 3. ZŠ).
Gymnázium (1969 – súčasnosť).
Prvá gymnaziálna trieda bola otvorená v roku 1969 a existovala zároveň s triedami SVŠ, pokiaľ sa nestabilizoval počet tried na 4, neskôr 5 v ročníku. Boj o priestory pokračuje. V roku 1978 pribudla 4-triedna budova na zadnom dvore. V roku 1987 bola skolaudovaná prístavba školy, ktorá na čas vyriešila problémy s nedostatkom vyučovacích priestorov.
1. septembra 1993 vzniká nová forma štúdia: 8-ročné gymnázium. Nárast záujmu žiakov o gymnázium a zároveň pokles záujmu o učňovské odbory má za následok ďalšie zvyšovanie počtu tried. V súčasnosti má škola 17 tried, v ktorých študuje 412 žiakov v štvorročnej aj osemročnej forme.
V školskom roku 2023/2024 taktiež škola otvára nový študijný odbor bilingválne gymnázium v slovenskom a anglickom jazyku. Škola do prvého ročníka prijala 24 študentov.
Škola v rámci svojich 60. narodenín zmenila svoj názov na Gymnázium Dominika Tatarku na počesť jej bývalého absolventa a slovenského prozaika. Čestný názov bol schválený ministerstvom školstva a od 1. septembra 2024 nadobudol účinnosť dodatok zriaďovateľskej listiny, ktorým sa zmenil názov školy. 
Rozhľad.
Študenti majú možnosť prispievať svojimi článkami do školského časopisu Rozhľad. V posledných rokoch sa stal tento časopis úspešným na celom Slovensku a už tretí raz po sebe dosiahol ocenenie Zlaté Štúrovo. Časopis momentálne vychádza dvakrát do roka a študenti majú možnosť si ho predplatiť. Články zachytávajú dianie v škole a jej okolí ale tiež aj v spoločnosti. Každé vydanie má tiež vlastnú tému, na ktorú je adresovaných niekoľko článkov. Články tiež bývajú technického, vedeckého, športového či filozofického zamerania.
V posledných rokoch sa tiež rozbehla TV Rozhľad, pôsobiaca na platforme Youtube. Študenti môžu produkovať vlastné relácie. Okrem toho obsahuje rozhovory so žiakmi, učiteľmi, absolventami a aj záznamy rôznych školských akcií. Najaktívnejší študenti pôsobiaci v TV Rozhľad sa umiestnili v súťaži mediálnej tvorby MEDart 2023 v okruhu video na 3. mieste